:: কুসুম কুমারী দাশ :: কবিতা :: মিলনসাগর :: Kusum Kumari Das :: Poetry :: Milansagar ::
কুসুমকুমারী দাশ
২১. ০৯. ১৮৭৫ ~ ২৫. ১২. ১৯৪৮
কবি কুসুমকুমারী দাশ  জন্ম গ্রহণ করেন ২১ শে পৌষ ১২৮৯ বঙ্গাব্দ, বাখরগঞ্জ জেলার বরিশাল
শহরে | পিতা চন্দ্রনাথ দাস এবং মাতা ধনমণি | চন্দ্রনাথ ব্রাহ্মধর্ম গ্রহণ করার পর তাঁর গ্রামবাসীদের
বিরোধিতায় "গৈলা" গ্রামের পৈতৃক ভিটা ছেড়ে বরিশালে এসে বসবাস শুরু করতে বাধ্য হন | প্রবেশিকা
পাশ চন্দ্রনাথ, বরিশাল ব্রাহ্মসমাজের একজন একনিষ্ঠ কর্মি ছিলেন |
কুসুমকুমারী একটি বিদ্যানুরাগী পারিবারিক পরিমণ্ডল পেয়েছিলেন | বরিশাল ব্রাহ্মসমাজ দ্বারা প্রতিষ্ঠিত
মেয়েদের হাই স্কুলে তিনি ৪র্থ শ্রেণী পর্যন্ত পডেন | এরপর বালিকাদের অভাবের জন্য স্কুলটি বন্ধ হয়ে গেলে
কুসুমকুমারীকে তাঁর বাবা কলকাতায়, রামানন্দ চট্টোপাধ্যায়ের গৃহে রেখে বেথুন স্কুলে ভর্ত্তি করে দেন |
একবছর পর ১৩ কর্নওয়ালিস স্ট্রিটের ব্রাহ্মবালিকা বোর্ডিং-এ লাবণ্যপ্রভা বসুর তত্ত্বাবধানে থেকে পড়তে
লাগলেন |
প্রবেশিকা শ্রেণীতে পড়তে পড়তেই ১৮৯৪ সালে তাঁর বিয়ে হয় বরিশালের ব্রজমোহন ইনস্টিটিউশন-এর
প্রধান শিক্ষক সত্যানন্দ দাশের সঙ্গে | তাঁরই অনুপ্রেরণায় কুসুমকুমারী সংসারধর্ম পালনের সাথে সাথে
সাহিত্য চর্চায়ও মনোনিবেশ করেন | বরিশালের ব্রাহ্মসমাজের সভা-উত্সব-অনুষ্ঠানে কুসুমকুমারী যোগদান
করতেন | তিনি ১৩১৯ থেকে ১৩৩৮ বঙ্গাব্দ পর্যন্ত প্রায় প্রতি বছরই, বরিশাল ছাত্র সংঘের সপ্তাহকালব্যাপী
মাঘোত্সবের মহিলা দিবসের উপাসনায় আচার্যের কাজ করেছেন | পরিনত বয়সে এমন একটি স্বাভাবিক
মর্যাদার অধিকারিণী হয়েছিলেন যে, শুধু মহিলাদের উত্সবে নয়, ব্রাহ্মসমাজের সাধারণ সভাতেও কখনও
কখনও আচার্যের কর্মভার তাঁর উপর অর্পিত হত |
ছোটবেলা থেকেই কবিতা ও প্রবন্ধ লেখার হাত ছিল কুসুমকুমারীর | রামানন্দ চট্টোপাধ্যায়, শিশুদের
জন্য যে চিত্রশোভিত বর্ণশিক্ষার বই লিখেছিলেন, তার প্রথম ভাগে কুসুমকুমারী রচিত যুক্তাক্ষরবিহীন ছোট
ছোট পদ্যাংশ সংযোজিত করেছিলেন | বিবাহোত্তর জীবনের ব্যস্ততার জন্য লিখেছেন  "ব্রহ্মবাদী" পত্রিকার
সম্পাদক মনোমোহন চক্রবর্তীর প্রয়োজনের তাগিদে | তাঁর অল্প কিছু কবিতা প্রকাশিত হয়েছে "প্রবাসী" ও
"মুকুল"-এ | তাঁর কবিতায় এসেছে ধর্ম, নীতিবোধ, দেশাত্মবোধ | কিশোর ও তরুণদের উদ্দেশে রচিত "মুকুল"
পত্রিকায় প্রকাশিত কবিতা "আদর্শ ছেলে", যার প্রথম পংতি "আমাদের দেশে হবে সেই ছেলে কবে", বিভিন্ন
পাঠ্যপুস্তকে অন্তর্ভুক্ত করার জন্য সর্বাধিক পরিচিত | কাব্য মুকুল (১৮৯৬) তাঁর কাব্যগ্রন্থ | "পৌরানিক
আখ্যায়িকা" নামের একটি গদ্যগ্রন্থও তিনি রচনা করেন |
গুরুসদয় দত্ত তাঁর পরলোকগত স্ত্রী সরোজনলিনী দেবীর স্মৃতিতে এক প্রবন্ধ প্রতিযোগিতার আয়োজন
করেছিলেন | বিষয় ছিল "নারীত্বের আদর্শ" | সেই প্রতিযোগিতায় কুসুমকুমারী স্বর্ণ পদকে ভূষিত হন |
তাঁর মৃত্যু হয় কলকাতার রাসবিহারী এভিনিউ এর বাড়িতে |
কবির জ্যেষ্ঠ পুত্র কবি জীবনানন্দ দাশ |
উত্স - সুমিতা চক্রবর্তী সম্পাদিত "কুসুমকুমারী দাশের কবিতা", প্রকাশক - ভারবি, ১৩/১ বঙ্কিম চাটুজ্যে
.           স্ট্রিট, কলকাতা ৭০০০৭৩।
কবি কুসুমকুমারী দাশের মূল পাতায় যেতে এখানে ক্লিক করুন।
আমাদের ই-মেল - srimilansengupta@yahoo.co.in
এই পাতার প্রথম প্রকাশ - ২০০৬
পাতার পরিবর্ধিত সংস্করণ - ১৫.৮.২০১৬
...
<<< ছবি সৌজন্যে, কবি মলয় রায়চৌধুরীর ফেসবুক পাতা ।